NRO soek ‘slegs wittes’-nedersetting in Oos-KaapJaqui Gary Gradwell, projekleier van “Die Eden Projek” (Skermskoot uit die video) Jaqui Gary Gradwell, projekleier van “Die Eden Projek” het in ŉ video gesê dié organisasie is van voornemens om ŉ “slegs wittes”-nedersetting op ŉ plaas te begin. Volgens Gradwell is die plaas ongeveer 38 km van Willowmore in die Oos-Kaap geleë. Die Eden Projek is in Julie as ŉ nie-regeringsorganisasie erken. Gradwell doen ŉ beroep op die publiek om infrastruktuur te skenk om dié nedersetting te help bou. Die Weekend Argus het Saterdag oor die organisasie se planne berig. Gradwell sê in die video “sy mense” het die afgelope 20 jaar gebuk gegaan onder gewelddadige optrede van swart mense. Volgens ŉ “nuwe kolonialisme” doen hy ŉ beroep op wit gesinne om na dié plaas te verhuis en van voor af te begin. Hy beweer al die dokumente vir die 2 300 hektaar grond is reeds onderteken en hulle versoek nou die publiek om infrastruktuur te skenk om met die nedersetting te begin. Volgens die Eden Projek se Facebook-groep is hulle, onder andere, op soek na kragopwekkers, boumateriaal, landbou-implemente, vee en medisyne. “Ons is bewus van projekte soos Orania (1 200 inwoners) en Anwes (potensiale drakrag van ongeveer 1 000 pioniers) asook ander kleiner projekte. Eden besit die kapasiteit om tussen 20 000 en 40 000 pioniers te vestig en te onderhou op die 2 300 Ha trakte,” lui ŉ plasing op die groep se Facebook-blad. “Eden se geheim is water. Daar is voldoende water vir huislike en landelike gebruik en infrastruktuur vir die verspreiding van hierdie bron bestaan regoor die plaas.”